Diari Oficial de la Generalitat Valenciana


Sumari del DOGV 7827, del 13-07-2016 (2016/5492)

ACORD de 8 de juliol de 2016, del Consell, pel qual se suspèn el Pla Especial de Protecció i Reforma Interior del Cabanyal-Canyamelar, i s'aproven les Normes Urbanístiques Transitòries d'Urgència per a l'àmbit esmentat del municipi de València.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7827

Data del DOGV
:   13-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5492


Data del document
:   08-07-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Acord

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori

ACORD de 8 de juliol de 2016, del Consell, pel qual se suspèn el Pla Especial de Protecció i Reforma Interior del Cabanyal-Canyamelar, i s'aproven les Normes Urbanístiques Transitòries d'Urgència per a l'àmbit esmentat del municipi de València. [2016/5492]  
El Consell, en la reunió de 8 de juliol de 2016, ha aprovat l'acord següent:  
  
«Després de l'acord del Ple de l'Ajuntament de València, de 30 de juliol de 2015, es va deixar constància de la voluntat municipal per a l'elaboració d'un nou Pla Especial de Protecció del Conjunt Històric del Cabanyal-Canyamelar, desistint de la tramitació iniciada del document d'adaptació del Pla Especial de Protecció i Reforma Interior del Cabanyal-Canyamelar a l'Ordre del Ministeri de Cultura CUL/3631/2009, i instant la Generalitat a la derogació parcial del PEPRI aprovat en 2001, per determinar l'espoliació del Conjunt Històric del Cabanyal de conformitat amb la referida Ordre Ministerial, mantenint exclusivament la vigència del seu catàleg, així com la delimitació, ordenació i règim urbanístic dels àmbits d'actuació 1.01, 1.02 i 4.01 delimitats pel PEPRI que emparen actuacions bàsicament de reequipament dotacional, el manteniment de les quals resulta convenient per raons urbanístiques i socials.  
Alhora, l'Ajuntament de València va instar la Generalitat a l'aprovació, mitjançant un acord del Consell, de la proposta de Normes Urbanístiques Transitòries d'Urgència aplicables en l'àmbit ordenat pel PEPRI del Cabanyal-Canyamelar, que mantindrien la seua vigència fins a l'aprovació definitiva i entrada en vigor d'un nou Pla Especial de Protecció de Conjunt Històric de l'àmbit esmentat.  
Per espai de 20 dies hàbils es va sotmetre a informació pública, després de la publicació en el Diari Oficial de la Comunitat Valenciana número 7681, de 18 de desembre de 2015, el projecte d'acord del Consell pel qual es deroga el Pla Especial del Protecció i Reforma Interior del Cabanyal-Canyamelar (PEPRI), i s'aproven les normes urbanístiques transitòries d'urgència per a l'àmbit esmentat del municipi de València.  
Després d'aquest tràmit s'hi van presentar diverses al·legacions, sent estimades o desestimades mitjançant Resolució del director general d'Ordenació del Territori, Urbanisme i Paisatge, de 17 de març de 2016, requerint igualment l'Ajuntament de València a la remissió del document refós de les Normes Transitòries d'Urgència aplicables en l'àmbit de l'Homologació Modificativa i PEPRI del Cabanyal-Canyamelar, que arreplegue les al·legacions estimades.  
El Text Refós elaborat per l'Ajuntament de València va ser novament sotmès a informació pública per un termini de 20 dies, per mitjà de publicació en el Diari Oficial de la Comunitat Valenciana número 7770, de 28 d'abril de 2016.  
Presentades diverses al·legacions van resultar estimades i desestimades mitjançant Resolució del director general d'Ordenació del Territori, Urbanisme i Paisatge, de data 29 de juny de 2016.  
Per mitjà de la resolució adés citada, es va posar de manifest l'informe de l'Advocacia General de la Generalitat, de 9 de juny de 2016, relatiu al present acord del Consell en què, entre altres consideracions, assenyalava:  
«La proposta d'acord del Consell remesa per a informe, en coherència amb l'acord adoptat pel Ple de l'Ajuntament de València, i fent seus els arguments exposats en la fonamentació jurídica de l'acord municipal, resol: «derogar parcialment l'Homologació Modificativa i el Pla Especial de Protecció i Reforma Interior del Cabanyal-Canyamelar, aprovats per Resolució de 2 d'abril de 2001», quan l'article 44.6 de la LOTUP, tal com hem reiterat en els apartats anteriors, habilita el Consell a «suspendre la vigència dels plans d'àmbit municipal». Tal com tractarem d'argumentar a continuació, considerem que la proposta d'acord del Consell ha de cenyir-se a exercir les potestats legalment atribuïdes, sense que puga excedir-se en el seu exercici més enllà de l'habilitació legal establida en la norma».  
  
Segons aquest informe, l'exercici de les potestats públiques es regeix per un principi ja clàssic en el dret administratiu: el principi de vinculació positiva, en la virtut del qual l'Administració Pública podrà exercir totes aquelles potestats, i només aquelles, que l'ordenament jurídic li atribuïsca expressament.  
Conclou l'esmentat informe que «la proposta d'acord del Consell sotmesa a informe haurà de «suspendre» i no «derogar» el PEPRI del Cabanyal-Canyamelar, aprovat definitivament per Resolució de data 2 d'abril de 2001, del conseller d'Obres Públiques, Urbanisme i Transports».  
Per tant, i de conformitat amb l'informe de l'Advocacia General de la Generalitat, ha de modificar-se la proposta efectuada per l'Ajuntament de València, en el sentit de suspendre parcialment l'Homologació Modificativa i Pla Especial de Protecció i Reforma Interior del Cabanyal-Canyamelar, aprovats per Resolució de 2 d'abril de 2001, del conseller d'Obres Públiques, Urbanisme i Transports.  
Amb data 26 de juny de 2016, la Direcció General de Medi Natural i Avaluació Ambiental, actuant com a òrgan ambiental, conclou que les Normes Urbanístiques Transitòries d'Urgència proposades no requereixen el sotmetiment al procediment d'avaluació ambiental estratègica, sense perjuí de l'avaluació ambiental a què haurà de sotmetre's l'instrument de planejament que s'elabore per a la regulació i gestió definitiva de l'àmbit.  
L'article 44.6 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (d'ara endavant, LOTUP), estableix que: «per acord del Consell, a proposta o amb un informe previ del municipi i de l'òrgan ambiental i territorial, cal suspendre la vigència dels plans d'àmbit municipal i dictar normes transitòries d'urgència que els substituïsquen en situacions excepcionals».  
De conformitat amb allò que s'ha establit en el dit precepte, resulta possible que per acord del Consell es dicten unes normes urbanístiques transitòries d'urgència, aplicables en l'àmbit de l'Homologació Modificativa i PEPRI Cabanyal-Canyamelar, mentre culmina el procediment d'aprovació del nou Pla Especial de Protecció de Conjunt Històric de l'àmbit esmentat.  
En conseqüència, en virtut d'allò que s'ha exposat, vista la sol·licitud formulada per l'Ajuntament de València, en data 30 de juliol de 2015, a proposta de la consellera d'Habitatge, Obres Públiques i Vertebració del Territori, i de conformitat amb allò que disposa l'article 44.6 i 66.3 de la LOTUP, el Consell, en la reunió de 8 de juliol de 2016,  
  
ACORDA  
  
Primer  
Suspendre parcialment l'Homologació Modificativa i Pla Especial de Protecció i Reforma Interior del Cabanyal-Canyamelar, aprovats per Resolució de 2 d'abril de 2001, del conseller d'Obres Públiques, Urbanisme i Transports, per determinar l'espoliació del Conjunt Històric del Cabanyal de conformitat amb allò que s'ha resolt per l'Ordre del Ministeri de Cultura CUL/3631/2009 i en compliment d'allò que s'ha ordenat en els punts primer i segon de la seua part dispositiva, tot això segons el que preveu l'article 44.6 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana.  
  
Segon  
Mantindre la vigència, fins a l'aprovació definitiva i entrada en vigor d'un nou Pla Especial de Protecció de Conjunt Històric del Cabanyal-Canyamelar, exclusivament dels següents documents o determinacions del vigent Pla Especial de Protecció i Reforma Interior del Cabanyal-Canyamelar:  
- Del seu catàleg, únicament la catalogació i règim d'intervenció d'aquells immobles protegits ex novo pel citat PEPRI i que no figuraven inclosos en el Catàleg del PGOU de 1988.  
- La delimitació, ordenació i règim urbanístic dels àmbits d'actuació 1.01, 1.02 i 4.01.  
  
Tercer  
Aprovar les normes urbanístiques transitòries d'urgència aplicables en l'àmbit ordenat pel PEPRI del Cabanyal-Canyamelar, el Text Refós de les quals es publica com a annex a aquest acord.  
  
Quart  
Publicar aquest acord i les normes annexes en el Diari Oficial de la Comunitat Valenciana. Entraran en vigor el dia de la publicació. Les fitxes i els plans amb els àmbits territorials a què es refereix la norma estaran disponibles en la pàgina web de l'Ajuntament de València».  
  
  
València, 11 de juliol de 2016  
  
La consellera secretària,  
MÓNICA OLTRA JARQUE  
  
  
ANNEX  
Normes transitòries d'urgència aplicables en l'àmbit ordenat per l'homologació modificativa i el PEPRI del Cabanyal-Canyamelar  
  
Text refós  
  
Primera  
L'objecte d'aquestes Normes és establir el règim urbanístic transitori que es refereix l'article 44.6 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, que resultaran d'aplicació en l'àmbit d'ordenació de l'Homologació Modificativa i del Pla Especial de Protecció i de Reforma Interior del Cabanyal-Canyamelar (PEPRI) de València, que van ser aprovats definitivament per Resolució del conseller d'Obres Públiques, Urbanisme i Transports, de 2 d'abril de 2001, una vegada suspesos parcialment mitjançant un acord del Consell de la Generalitat.  
  
  
Segona  
Aquest règim serà aplicable fins que s'aprove definitivament el planejament especial que el substituïsca, les determinacions del qual en l'àmbit del Bé d'Interès Cultural Conjunt Històric de València, nucli original de l'eixamplament del Cabanyal, hauran de tindre l'abast requerit en els articles 34 i següents de la Llei 4/1998, d'11 de juny, del Patrimoni Cultural Valencià.  
  
Tercera  
Als efectes de l'establiment d'aquest règim transitori es distingeixen les zones següents:  
Àmbit de planejament diferit M.4 Cabanyal - Canyamelar delimitat en el Pla General d'Ordenació Urbana de 1988 (PG88).  
Zones incloses en els àmbits d'actuació 1.01,1.02, 1.11, 1.12, 3.01 i 4.01 delimitats en el PEPRI.  
Zones incloses en l'àmbit d'actuació 5.03 delimitat en el PEPRI.  
  
Zones incloses en l'àmbit d'intervenció 7 Front Marítim definit en el PEPRI.  
El règim urbanístic transitori es concreta a través del text articulat d'aquestes Normes i de les fitxes de les zones corresponents.  
  
Quarta  
Normes transitòries aplicables en l'àmbit de planejament diferit M.4 Cabanyal-Canyamelar delimitat en el PG88.  
A. En aquest àmbit resultarà d'aplicació amb caràcter general l'ordenació prevista pel Pla General d'Ordenació Urbana de 1988.  
A.1 En la zona qualificada de CHP-2, seran aplicables les Ordenances Particulars de les Zones de Conjunts Històrics Protegits, incloses en el capítol segon del títol sisè de les seues Normes Urbanístiques, a les quals s'incorporen els articles següents específics:  
  
Article 6.9 bis. Condicions específiques de la parcel·lació en la zona CHP-2 Cabanyal-Canyamelar  
1. Es consideraran edificables totes les parcel·les existents a l'entrada en vigor d'aquestes Normes, sempre que siguen susceptibles de suportar edificació.  
2. Es mantindrà la parcel·lació existent amb caràcter general. Per a autoritzar agregacions o segregacions de parcel·les s'exigirà un estudi detallat de l'evolució històrica de la parcel·lació del barri, que haurà de ser informat per la Comissió Municipal de Patrimoni i, cas que afecte l'àmbit BIC, per l'administració competent en matèria de patrimoni cultural.  
En tot cas, la possibilitat d'agregació parcel·lària estarà limitada a un màxim de dues parcel·les i que la longitud de les llindes frontals de la parcel·la resultant no supere 8 metres.  
3. Les limitacions anteriors no resultaran d'aplicació per al cas que es pretenga implantar un ús dotacional o un ús residencial comunitari. En aquests supòsits, es permetrà agregar les parcel·les que resulten necessàries per a possibilitar la implantació de l'ús, havent de ser informat el projecte edificatori per la Comissió Municipal de Patrimoni.  
  
  
Article 6.10 bis. Condicions específiques de volum i forma dels edificis en la zona CHP-2 Cabanyal-Canyamelar  
En la zona CHP-2 Cabanyal-Canyamelar, resultaran d'aplicació amb caràcter general, les condicions de volum i forma dels edificis regulades en l'article 6.10 anterior, amb les limitacions següents:  
  
a) El nombre màxim de plantes admissible serà de tres plantes.  
b) En el cas que es realitzen cobertes inclinades es realitzaran amb les condicions següents:  
- L'aresta superior del carener no podrà situar-se a més de 3,50 m sobre la cara inferior del forjat de l'última planta.  
- Els faldons es construiran arrancant la seua cara inferior d'una línia horitzontal del pla de façana, que se situarà a no més de 1,20 m sobre la cara inferior del forjat de l'última planta, per mitjà de plans de pendent, únic i continu, no inferior al 30 % ni superior al 40 %.  
  
c) En cas de realitzar-se cobertes inclinades es permetrà que en el porxe resultant s'ubiquen peces de l'habitatge situat en última planta. L'accés a les peces del porxe, vinculades necessàriament als habitatges situats en l'última planta, es realitzarà exclusivament des de l'interior dels habitatges esmentats a què s'accedeix des de l'última planta o inferiors. S'admetrà que les peces del porxe ventilen i il·luminen, per mitjà d'espais a doble altura, a través dels buits exteriors de les peces situades en la planta inferior. S'admetran buits exclusius de ventilació en la franja de façana exterior situada entre l'altura de cornisa i la intersecció amb el ràfec del faldó de coberta. En cap cas, no es permetrà la il·luminació del porxe per mitjà de l'execució de buits en els faldons de coberta que recaiguen a l'alineació exterior.  
  
d) No hi serà necessari l'enrasament de cornises.  
  
Article 6.13 bis. Dotació d'aparcaments en la zona CHP-2 Cabanyal-Canyamelar  
1. Fins que no s'aprove el planejament especial, en aquesta zona serà aplicable amb caràcter general, la dotació mínima de places d'aparcament assenyalada en les Ordenances Generals.  
2. No obstant això, l'Ajuntament admetrà una dotació inferior a l'exigida amb caràcter general, en els supòsits següents:  
a) En parcel·les que limitant en ambdós llindes laterals amb edificacions que no es troben en fora d'ordenació substantiu, tinguen una forma tal que no admeten la inscripció d'un rectangle de 12x20, únicament s'exigirà la reserva d'aparcament que resulte de destinar en la seua totalitat, excepte escales, ascensors i instal·lacions indispensables, bé la planta baixa de l'edificació o una planta soterrani.  
b) Aquesta exigència podrà eximir-se de manera total en aquelles parcel·les en què per les seues reduïdes dimensions, singulars condicions físiques o altres situacions degudament justificades, impossibiliten el compliment.  
3. El tancament dels accessos als locals d'aparcament coincidirà amb l'alineació exterior.  
  
A.2 En la zona qualificada d'ENS-1, resultarà d'aplicació el règim transitori establit en l'article 2.16, apartat 2 de les Normes del PG88.  
  
B. La protecció del patrimoni immobiliari d'interès cultural en aquest àmbit quedarà garantida transitòriament pel Catàleg del PG88 i pel Catàleg Estructural de Béns i Espais Protegits, aprovat definitivament el 20 de febrer de 2015. De la mateixa manera, resultarà d'aplicació la protecció que es deriva del Catàleg que incorpora el PEPRI, únicament per a aquells immobles que aquest protegeix ex novo i que no estaven inclosos en el Catàleg del PG88.  
En el cas que es produïsca alguna contradicció entre els catàlegs aplicables, prevaldrà el règim més proteccionista.  
A aquells edificis catalogats segons el PGOU que, posteriorment, van ser descatalogats pel PEPRI, i com a conseqüència d'això van ser assolats, no se'ls aplicarà la normativa de protecció del conjunt d'edificis catalogats.  
Sense perjuí d'això, les obres de nova planta que es realitzen sobre els seus solars hauran de ser informades favorablement per la Comissió Municipal de Patrimoni, que en vetlarà per la coherència tipològica i morfològica respecte al conjunt del parc edificat del barri.  
  
De la mateixa manera, la resolució de les possibles discrepàncies que pogueren sorgir en relació amb la protecció d'immobles entre els diferents documents del PG88, es resoldrà previ dictamen de la Comissió Municipal de Patrimoni.  
  
Cinquena  
Zones incloses en els àmbits d'actuació 1.01, 1.02, 1.11, 1.12, 3.01 i 4.01 delimitats en el PEPRI.  
En aquestes zones es mantindrà amb caràcter transitori la delimitació, ordenació i règim urbanístic establits en el PEPRI, excepte en l'àmbit 1.01 on se'n procedeix a la redelimitació excloent els àmbits vials de servei de les parcel·les de les illes de cases contigües a l'àmbit, a fi de fer viable l'execució del planejament en aqueix entorn.  
  
  
Sisena  
Zona inclosa en l'àmbit d'actuació 5.03 delimitat en el PEPRI.  
  
En aquesta zona resultarà d'aplicació amb caràcter transitori l'ordenació prevista pel PG88 i, en particular, les ordenances particulars de les Zones de Conjunts Històrics Protegits, incloses en el capítol segon del títol sisè de les seues normes urbanístiques.  
  
Setena  
Zona inclosa en l'àmbit d'intervenció 7 Front Marítim delimitat en el PEPRI.  
En aquesta zona resultarà d'aplicació, amb caràcter general, l'ordenació del Pla Especial d'Ordenació del Passeig Marítim, aprovat definitivament al novembre de 1990, en els terrenys que van ser ordenats per aquell. En aquells terrenys que no estaven dins de l'àmbit d'aqueix planejament especial, resultarà d'aplicació amb caràcter transitori l'ordenació prevista pel PG88 (illa de cases dotacional que aquest va preveure entre els carrers Doctor Lluch i Drassanes).  
La protecció del patrimoni immobiliari d'interès cultural en aquest àmbit quedarà garantida transitòriament pel Catàleg del Pla Especial d'Ordenació del Passeig Marítim i pel Catàleg Estructural de Béns i Espais Protegits, aprovats definitivament el 20 de febrer de 2015. De la mateixa manera, resultarà d'aplicació la protecció que es deriva del Catàleg que incorpora el PEPRI, únicament per a aquells immobles que aquest protegeix ex novo i que no estaven inclosos pels anteriors.  
  
Sense perjuí d'això, aquestes Normes preveuen dos àmbits de planejament diferit sobre les illes de cases edificables en què s'ubiquen els immobles coneguts com la Casa dels Bous i la Fàbrica de Gel, que hauran de ser objecte de dos modificacions puntuals de l'ordenació del Pla Especial d'Ordenació del Passeig Marítim.  
L'objecte de la modificació que afecte l'illa de cases en què es localitza la Casa dels Bous, serà revisar les seues alineacions per a fer-les compatibles amb la protecció de l'immoble.  
L'objecte de la modificació que afecte l'illa de cases en què es localitza la Fàbrica de Gel, serà la catalogació d'aquest immoble i revisar l'ordenació de l'àmbit perquè resulte compatible amb aquesta protecció.  
  
  
Vuitena  
Règim competencial en l'àmbit del Bé d'Interès Cultural Conjunt Històric de València, nucli original de l'eixamplament del Cabanyal.  
  
De conformitat amb el que estableix l'article 35 de la Llei 4/1998, d'11 de juny, del Patrimoni Cultural Valencià, dins de l'àmbit del BIC, l'autorització de totes les actuacions relacionades amb obres de nova planta, de demolició, d'ampliació d'edificis existents; i les que comporten l'alteració, canvi o substitució de l'estructura portant i/o arquitectònica i del disseny exterior de l'immoble, incloses les cobertes, les façanes i els elements artístics i acabats ornamentals, requerirà dictamen previ de la Comissió Municipal de Patrimoni.  
  
També requeriran aquest dictamen les actuacions d'urbanització dels espais públics que sobrepassen la seua mera conservació i/o reposició, i la instal·lació d'antenes i dispositius de comunicació.